
	Előterjesztés tárgya:
	Döntés az önkormányzati feladatellátást megvalósító egészségügyi helyiségek bérlői által fizetendő működési költségekről 

	Pénzügyi, gazdasági szempontból ellenőrizte:

	dr. Dudás Melinda
Jogtanácsos 

	A határozati javaslat elfogadásához szükséges szavazattöbbség:
	a.) egyszerű szavazattöbbség    
b.) minősített szavazattöbbség 

	Az előterjesztés zárt kezelését kérjük
	a.) igen                          
b.) nem



Tisztelt Képviselő-testület!

I. Előzmények:

Amint az a T. Képviselő-testület előtt ismert, az önkormányzati egészségügyi alapellátási feladatok három épületben valósulnak meg, melyek között nagy különbségek vannak energetikai szempontból.
Az önkormányzati közbeszerzések tekintetében sem egy eljárásba kerültek az érinett fogyasztási helyek, így különösen a gázenergia ára tekintetében nagy eltérés alakult ki az egyes helyek között.
Ugyanakkor az Önkormányzat célja, hogy az egészségügyi szolgáltatókkal egységes, mindenki számára megfelelő megoldást találjon a közüzemi költségek viselése tárgyában.
A Képviselő-testület 2022. decemberében meghozta a 281/2022. (XII. 20.) KT-határozatát, mely szerint:
„1. Fót Város Önkormányzat Képviselő-testülete az önkormányzati feladatellátást megvalósító egészségügyi helyiségek bérlői által fizetendő gázenergia költséget 2023. január 1-től 620 Ft/m³-ben állapítja meg azzal, hogy a rezsiszámlák kiállítására gázenergia esetében a 2022. évi fogyasztási adatok 80%-ának, egyéb szolgáltatások esetében a 2022-es mennyiségek időarányos részösszege alapján – átalány jelleggel – kerül sor, a tényleges fogyasztás alapján pedig negyedévente elszámolásra kerül a különbözet.
…
Fót Város Képviselő-testülete elfogadja az egészségügyi alapellátásban dolgozó egészségügyi szolgáltatók azon igényét, hogy amennyiben bebizonyosodik, hogy a Nemzeti Egészségbiztosítási Alapkezelő által a rezsiköltségek viselésére biztosított finanszírozás nem fedezi az 1. pont szerinti, kedvezményes rezsiköltségeket, úgy a Felek ismételten egyeztetnek a Használati szerződés tartalmáról.”

II. A döntéshez szükséges információk, tájékoztatások:

2023. januárjában több háziorvos jelezte, hogy a hivatkozott KT-határozatban foglaltak nem jelentenek elégséges megoldást a működési költségek megemelkedésével járó problémák megoldására, különös tekintettel arra, hogy a háziorvosi finanszírozási rendszer 2023. január 1-től átalakult. Álláspontjuk szerint az újonnan kialakított indikátor rendszer alapján történő finanszírozás egyelőre kiszámíthatatlanná teszi a bevételeiket.
Fentiekre tekintettel januárban, majd február 1-jén egyeztető megbeszélést folytattak a megjelent háziorvosok és az Önkormányzat.
A megbeszélés alapján fogadta el a Képviselő-testület a 21/2023. (II. 23.) KT határozatát:
„1./Fót Város Önkormányzat Képviselő-testülete úgy dönt, hogy az önkormányzati feladatellátást megvalósító egészségügyi helyiségek bérlői által az Önkormányzat részére fizetendő működési költségeikre fizetési halasztást kapnak 2023. április 30. napjáig.
2./ Fót Város Képviselő-testülete elfogadja az egészségügyi alapellátásban dolgozó egészségügyi szolgáltatók azon igényét, hogy a Nemzeti Egészségbiztosítási Alapkezelő által biztosított új típusú finanszírozásból érkező bevételeik ismeretében a szolgáltatók és az önkormányzat ismételten egyeztetnek a Használati szerződések működési költségeket érintő tartalmáról.
Felelős: Polgármester
Határidő: 1./ pont: azonnal, 2./ pont: 2023. április 12.”


A 21/2023. (II. 23.) KT-határozat alapján 2023. április 12-én került sor az ismételt egyeztetésre. Az a kompromisszumos javaslat alakult ki, hogy az önkormányzati egészségügyi alapellátást megvalósító helyiségek bérlői a 2022. évben az önkormányzat felé fizetett működési költségeknek megfelelő összeget fizessék meg.
További felvetés volt, hogy a jelenlegi szerződések lejártát követően meg kell vizsgálni, hogy hogyan valósítható meg, hogy az egyes egészségügyi szolgáltatók legyenek a fogyasztók, ne az önkormányzat, ezzel esetlegesen kedvezőbb fogyasztási árat elérve.
Fentiek alapján kérem, hogy a T. Képviselő-testület tárgyalja meg a jelen előterjesztést, és döntsön a határozati javaslatról.
III. Határozati javaslat:
…/2023.(IV. 27.) KT-határozat

[bookmark: _Hlk132361787]1./ Fót Város Önkormányzat Képviselő-testülete úgy dönt, hogy az önkormányzati feladatellátást megvalósító egészségügyi helyiségek bérlőinek az Önkormányzat, illetve a GESZ által részükre tovább számlázandó működési költségeknél ezen költségek 2023. évi emelkedését az Önkormányzat, illetve a GESZ nem érvényesíti, így a bérlők a 2022. évi működési költségeknek megfelelő összeget fizetik meg az Önkormányzat, illetve a GESZ részére 2023. január 1. napjától.
2./ Fót Város Képviselő-testülete felkéri a polgármestert az 1./pontban foglalt döntéssel összefüggő intézkedések megtételére.

Felelős: Polgármester
Határidő: 1./ pont: azonnal, 2./ pont: 2023. május 15.
Jogszabályi hivatkozás: 
· Magyarország helyi önkormányzatairól szóló 2011. évi CLXXXIX. törvény
· Az egészségügyi alapellátásról szóló 2015. évi CXXIII. törvény
· Fót Város Önkormányzat Képviselő-testületének 14/2020. (IX.28.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról 57. § (minősített többség)

